ΑΙΤΙΟΛΟΓΙΚΗ ΕΚΘΕΣΗ

Κατόπιν αιτήσεως της Ιρλανδίας, το Συμβούλιο ενέκρινε, στις 7 Δεκεμβρίου 2010, τη χορήγηση χρηματοδοτικής συνδρομής στην Ιρλανδία (εκτελεστική απόφαση 2011/77/EΕ του Συμβουλίου) για τη στήριξη ενός σημαντικού προγράμματος οικονομικών και δημοσιονομικών μεταρρυθμίσεων, με στόχο την αποκατάσταση της εμπιστοσύνης, την επιστροφή της οικονομίας σε βιώσιμους ρυθμούς ανάπτυξης και τη διαφύλαξη της χρηματοπιστωτικής σταθερότητας στην Ιρλανδία, στη ζώνη του ευρώ και στην ΕΕ.

Σύμφωνα με το άρθρο 3 παράγραφος 9 της απόφασης 2011/77/ΕΕ, η Επιτροπή προέβη, από κοινού με το ΔΝΤ και σε συνεργασία με την ΕΚΤ, στην τρίτη επισκόπηση της προόδου των ιρλανδικών αρχών όσον αφορά την υλοποίηση των συμφωνηθέντων μέτρων όπως και την αποτελεσματικότητα και τον κοινωνικοοικονομικό αντίκτυπο των συμφωνηθέντων μέτρων.

Η Επιτροπή, λαμβάνοντας υπόψη τις αναθεωρημένες οικονομικές προοπτικές, όπως και τα νεώτερα πληροφοριακά στοιχεία (μεταξύ άλλων την ανάγκη να ξεκινήσει ένα ακόμη πρόγραμμα πράξεων διαχείρισης παθητικού ώστε να εξασφαλιστεί περαιτέρω η συνεισφορά του ιδιωτικού τομέα στη σχεδιαζόμενη ανακεφαλαιοποίηση της Bank of Ireland), προτείνει την τροποποίηση των όρων οικονομικής πολιτικής επί των οποίων εδράζεται η συνδρομή, όπως εξηγείται κατωτέρω. Η Επιτροπή κρίνει αναγκαίες τις προτεινόμενες αλλαγές στους όρους οικονομικής πολιτικής, προκειμένου να εξασφαλιστεί η ομαλή υλοποίηση του προγράμματος και η επίτευξη των στόχων του.

2011/0224 (NLE)

Πρόταση

EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

για την τροποποίηση της εκτελεστικής απόφασης 2011/77/ΕΕ σχετικά με την παροχή ενωσιακής χρηματοδοτικής συνδρομής στην Ιρλανδία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης[1], και ιδίως το άρθρο 3 παράγραφος 2,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

1. Κατόπιν αιτήσεως της Ιρλανδίας, το Συμβούλιο χορήγησε χρηματοδοτική συνδρομή στη χώρα αυτή (εκτελεστική απόφαση 2011/77/EΕ του Συμβουλίου) για τη στήριξη ενός σημαντικού προγράμματος οικονομικών και δημοσιονομικών μεταρρυθμίσεων με στόχο την αποκατάσταση της εμπιστοσύνης, την επιστροφή της οικονομίας σε βιώσιμους ρυθμούς ανάπτυξης και τη διαφύλαξη της χρηματοπιστωτικής σταθερότητας στην Ιρλανδία, στη ζώνη του ευρώ και στην ΕΕ.

2. Σύμφωνα με το άρθρο 3 παράγραφος 9 της εκτελεστικής απόφασης 2011/77/ΕΕ, η Επιτροπή προέβη, από κοινού με το Διεθνές Νομισματικό Ταμείο (ΔΝΤ) και σε συνεργασία με την Ευρωπαϊκή Κεντρική Τράπεζα (ΕΚΤ), στην τρίτη επισκόπηση της προόδου που σημείωσαν οι αρχές της χώρας όσον αφορά την υλοποίηση των συμφωνηθέντων μέτρων όπως και την αποτελεσματικότητα και τον κοινωνικοοικονομικό αντίκτυπο των συμφωνηθέντων μέτρων.

3. Σύμφωνα με τις τρέχουσες προβλέψεις της Επιτροπής για την ονομαστική αύξηση του ΑΕΠ (1,1% το 2011, 2,8% το 2012 και 3,8% το 2013), η πορεία δημοσιονομικής προσαρμογής ευθυγραμμίζεται με τη σύσταση του Συμβουλίου, της 7ης Δεκεμβρίου 2010[2], προς την Ιρλανδία, βάσει του άρθρου 126 παράγραφος 7 της συνθήκης και ανταποκρίνεται στην εξέλιξη του δείκτη χρέους προς το ΑΕΠ ως εξής: 109,9% το 2011, 116,2% το 2012 και 119,4% το 2013. Ο δείκτης χρέους προς το ΑΕΠ θα κορυφωθεί το 2013 και στη συνέχεια θα τεθεί σε φθίνουσα τροχιά, με βάση την υπόθεση ότι θα σημειωθεί περαιτέρω πρόοδος στη μείωση του ελλείμματος. Η δυναμική του χρέους επηρεάζεται από διάφορες εκτός προϋπολογισμού πράξεις, ιδίως από χορηγήσεις κεφαλαίων στις τράπεζες το 2011 οι οποίες είχαν ως αποτέλεσμα την καθαρή αύξηση του χρέους κατά περίπου 6 εκατοστιαίες μονάδες του ΑΕΠ, από την παραδοχή ότι τα ταμειακά αποθεματικά θα διατηρηθούν σε υψηλά επίπεδα και από διαφορές μεταξύ τόκων δεδουλευμένων και εκταμιευθέντων.

4. Οι αρχές της χώρας έχουν αναφέρει ότι υπάρχει, με βάση τα αποτελέσματα των μέχρι σήμερα πράξεων διαχείρισης παθητικού (Liability Management Exercises – LME), εξαιρετικά ρεαλιστική προοπτική να εξασφαλιστεί από τον ιδιωτικό τομέα περαιτέρω συνεισφορά 0,5 δις ευρώ για την ανακεφαλαιοποίηση της Bank of Ireland μέχρι τις 31 Δεκεμβρίου 2011. Λαμβανομένου υπόψη του ήδη πολύ μεγάλου κόστους ανακεφαλαιοποίησης των τραπεζών με δημόσιο χρήμα, και δεδομένης της συντηρητικής προσέγγισης που χρησιμοποιείται για τον προσδιορισμό των αναγκών ανακεφαλαιοποίησης της Bank of Ireland, κρίνεται πλέον ότι δεν είναι απαραίτητη και μάλιστα ούτε ενδεδειγμένη η χορήγηση του εν λόγω ποσού του 0,5 δις ευρώ πριν από την ολοκλήρωση του συνόλου των πράξεων LME προκειμένου να τηρηθεί η προθεσμία υλοποίησης του προγράμματος, διότι αυτό θα συνεπαγόταν δημοσιονομικό κόστος υψηλότερο του αναγκαίου και ασκόπως υψηλό δείκτη κεφαλαιακής επάρκειας για την Bank of Ireland όταν θα έχει καταστεί διαθέσιμο το προϊόν των πράξεων LME. Η προθεσμία για την ολοκλήρωση αυτού του μέρους ανακεφαλαιοποίησης της Bank of Ireland έχει μετατεθεί για το τέλος του 2011.

5. Υπό το πρίσμα των εξελίξεων αυτών θα πρέπει να τροποποιηθεί η εκτελεστική απόφαση 2011/77/ΕΕ του Συμβουλίου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παράγραφος 7 του άρθρου 3 της εκτελεστικής απόφασης 2011/77/ΕΕ τροποποιείται ως εξής:

1) Το στοιχείο ζ) αντικαθίσταται από το ακόλουθο κείμενο:

«ανακεφαλαιοποίηση των εγχώριων τραπεζών μέχρι το τέλος Ιουλίου του 2011 (υποκείμενη σε κατάλληλη προσαρμογή σε σχέση με τις αναμενόμενες πωλήσεις περιουσιακών στοιχείων και τις πράξεις διαχείρισης παθητικού στην περίπτωση της Irish Life & Permanent και της Bank of Ireland) ευθυγραμμιζόμενη με τα πορίσματα, για το 2011, της ανασκόπησης της προληπτικής εκτίμησης της κεφαλαιακής επάρκειας (PLAR) και της ανασκόπησης της προληπτικής εκτίμησης της ρευστότητας (PCAR), όπως αυτά ανακοινώθηκαν από την Κεντρική Τράπεζα της Ιρλανδίας στις 31 Μαρτίου 2011. Η Ιρλανδία οφείλει, μέχρι το τέλος του 2011, να εξασφαλίσει τα εναπομένοντα ποσά ανακεφαλαιοποίησης της Irish Life & Permanent και της Bank of Ireland, ήτοι αντίστοιχα 1,1 δις και 0,5 δις ευρώ, μεταξύ άλλων με τη χορήγηση δημόσιων κονδυλίων στην περίπτωση που το προϊόν των πωλήσεων περιουσιακών στοιχείων και των πράξεων διαχείρισης παθητικού υστερεί των ποσών αυτών.

2) Προστίθενται τα ακόλουθα στοιχεία:

«ιζ) κατάθεση στην Κάτω Βουλή (Dáil), μέχρι τέλους Οκτωβρίου, των προ κατάρτισης του προϋπολογισμού προοπτικών οι οποίες να περιλαμβάνουν ένα μεσοπρόθεσμο σχέδιο δημοσιονομικής σταθεροποίησης για τα έτη 2012 – 2015, στο οποίο να περιγράφεται η γενική σύνθεση, για καθένα από τα έτη αυτά, των προσαρμογών που πρέπει να γίνουν στα έσοδα και στις δαπάνες, σε συμφωνία με τους στόχους που καθορίστηκαν στη σύσταση του Συμβουλίου της 7ης Δεκεμβρίου 2010.

ιη) ανακοίνωση, μέχρι την ημερομηνία κατάθεσης του προϋπολογισμού 2012 (στις αρχές του Δεκεμβρίου 2011), δεσμευτικών μεσοπρόθεσμων ανωτάτων ορίων ταμειακών δαπανών και μέτρων αναφερομένων στα έσοδα και στις δαπάνες, για την υλοποίηση της αναγκαίας προσαρμογής κατά τα έτη 2012 – 2015.

ιθ) έκδοση οδηγιών από την Κεντρική Τράπεζα της Ιρλανδίας υπόψη των Τραπεζών, μέχρι το τέλος Δεκεμβρίου 2011, σχετικά με τη λογιστική καταχώριση των ζημιών που σημειώνονται στα χαρτοφυλάκια δανείων τους.

κ) δημοσίευση από την Κεντρική Τράπεζα της Ιρλανδίας, μέχρι το τέλος Δεκεμβρίου 2011, νέων κατευθυντηρίων γραμμών όσον αφορά την αποτίμηση των εμπράγματων ασφαλειών για τραπεζικά δάνεια.

κα) εκπόνηση και εξέταση, μέχρι το τέλος Δεκεμβρίου 2011, ενός σχεδίου προγράμματος εκποίησης περιουσιακών στοιχείων, στο οποίο να απαριθμούνται τα πιθανά προς διάθεση περιουσιακά στοιχεία, να ορίζονται οι όποιες αναγκαίες κανονιστικές μεταβολές, και να τίθεται χρονοδιάγραμμα υλοποίησής του.»

Άρθρο 2

Η παρούσα απόφαση απευθύνεται στην Ιρλανδία.

Άρθρο 3

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Συμβούλιο

Ο Πρόεδρος

[1] ΕΕ L 118 της 12.5.2010, σ. 1.

[2] SEC(2010) 1515 τελικό.